Na temelju članka 39. Zakona o elektroničkim medijima („Narodne novine“, broj 111/21.), članka 48. Zakona o lokalnoj i područnoj (regionalnoj) samoupravi (Narodne novine br. 33/01., 60/01. – vjerodostojno tumačenje, 129/05., 109/07., 125/08., 36/09., 150/11., 144/12., 19/13. – pročišćeni tekst, 137/15. – ispravak, 123/17., 98/19. i 144/20.) i članka 55. Statuta Koprivničko-križevačke županije („Službeni glasnik Koprivničko-križevačke županije“ broj 7/13., 14/13., 9/15., 11/15. - pročišćeni tekst, 2/18., 3/18.-pročišćeni tekst, 4/20., 25/20., 3/21. 4/21. - pročišćeni tekst) Župan Koprivničko-križevačke županije 20. siječnja 2022. godine donio je

**P R A V I L N I K**

**o financiranju programskih sadržaja elektroničkih medija**

**I. OPĆE ODREDBE**

**Članak 1.**

Ovim Pravilnikom utvrđuje se postupak dodjele sredstava Proračuna Koprivničko-križevačke županije za financiranje programskih sadržaja elektroničkih medija.

Koprivničko-križevačka županija potiče funkciju elektroničkih medija u razvoju demokracije, pluralizma i stvaranju pravednijeg društva. Elektronički mediji svoju funkciju ostvaruju posredovanjem između jedinice regionalne samouprave i građana te javnosti prenoseći informacije od društvene važnosti. Elektronički mediji su sredstvo informiranja građana o aktivnostima Županijske skupštine, župana i upravnih tijela Županije. Elektronički mediji su platforma za posredovanje u komunikaciji građana s županijskim institucijama i subjektima. Svi sudionici ovog procesa, kreatori javnih politika, ali i sami građani, u svakodnevnom su procesu razmjene informacija iz različitih područja (od kulture do servisnih komunalnih informacija) posredstvom medija.

Koprivničko-križevačka županija će prema kriterijima utvrđenim ovim Pravilnikom financijski podupirati programske sadržaje regionalnih i lokalnih elektroničkih medija s područja Koprivničko-križevačke županije kako bi oni zadržali svoju važnu ulogu nepristranog informiranja i bili istinski javni servis građana.

Župan Koprivničko-križevačke županije raspisuje javni poziv koji se objavljuje na internetskim stranicama Koprivničko-križevačke županije za svaku proračunsku godinu te dodjeljuje sredstva temeljem prijedloga Povjerenstva za dodjelu financijskih sredstava medijima.

**II. CILJEVI DODJELE SREDSTAVA**

**Članak. 2.**

Cilj dodjele sredstava je proizvodnja i objava kvalitetnih programskih sadržaja (informativnih, kulturnih, umjetničkih, stručnih, znanstvenih i drugih) čije teme su usmjerene na:

* ostvarivanje prava građana na javno informiranje vezano uz teme i događaje s područja Koprivničko-križevačke županije
* poticanje gospodarskih aktivnosti na području Koprivničko-križevačke županije
* poticanje poljoprivrednog i ruralnog razvoja te zaštite okoliša na području Koprivničko-križevačke županije
* poticanje razvoja turizma, kulturne raznolikosti, umjetnosti i njegovanje baštine Koprivničko-križevačke županije
* razvoj znanosti, odgoja, obrazovanja i sporta
* poticanje kvalitetnih programa za djecu i mlade s ciljem promicanja njihove dobrobiti
* promocija zdravlja i socijalne uključenosti, posebice populacije starijih osoba, hrvatskih branitelja, osoba s invaliditetom i osoba s posebnim potrebama
* nacionalne manjine u Koprivničko-križevačkoj županiji
* promicanje ravnopravnosti spolova
* promocija rada udruga civilnog društva
* rad Županijske skupštine Koprivničko-križevačke županije i njenih radnih tijela,
* rad Župana i upravnih tijela Koprivničko-križevačke županije.

**III. UVJETI ZA DODJELU SREDSTAVA**

**Članak 3.**

Na Javni poziv mogu se prijaviti pružatelji koji obavljaju djelatnost audio i/ili audiovizualnih medijskih usluga i usluga elektroničkih publikacija te ispunjavaju sljedeće uvjete:

* nakladnici elektroničkih publikacija imaju sjedište na području Koprivničko-križevačke županije
* lokalni i regionalni radijski i televizijski nakladnici imaju sjedište na području Republike Hrvatske
* elektroničke publikacije upisane su u Knjigu pružatelja elektroničkih publikacija koje sadržajem većinom pokrivaju teme s područja Koprivničko-križevačke županije i njenih gradova i općina
* lokalni i regionalni radijski i televizijski nakladnici imaju koncesiju za područje Koprivničko-križevačke ili za područje gradova ili općina na području Koprivničko-križevačke županije
* radijski nakladnici upisani u Knjigu pružatelja medijskih usluga radija Agencije za elektroničke medije (AEM) – područje koncesije Koprivničko-križevačke županije ili područje gradova ili općina na području Koprivničko-križevačke
* televizijski nakladnici upisani u Knjigu pružatelja medijskih usluga televizije Agencije za elektroničke medije (AEM) - područje koncesije digitalna regija D3
* prijavitelj mora biti upisan u odgovarajuću Knjigu pružatelja Agencije za elektroničke medije (AEM) najmanje godinu dana od dana predaje prijave
* prema podacima iz sudskog, obrtnog ili drugog odgovarajućeg registra imaju registrirano poslovanje pružanja usluga elektroničkih publikacija, djelatnost elektroničkih komunikacijskih mreža i usluga, djelatnost javnog informiranja.

Pravo na dodjelu financijskih sredstava ne mogu ostvariti pružatelji usluga audio i/ili audiovizualnih medijskih usluga i usluga elektroničkih publikacija:

* koji se za prijavljene programske sadržaje financiraju iz sredstava Fonda za poticanje i pluralizam elektroničkih medija, proračuna Europske unije i državnog proračuna
* koji su u likvidaciji ili stečajnom postupku
* koji imaju nepodmirenih obveza prema državnom proračunu i Koprivničko-križevačkoj županiji.

**IV. KRITERIJI ZA UTVRĐIVANJE VISINE FINANCIRANJA**

**Članak 4.**

Koprivničko-križevačka županija visinu iznosa sredstava za elektroničke medije koji se prijavljuju na javni poziv definirat će sukladno objektivnim, nepristranim i ranije utvrđenim kriterijima, imajući u vidu činjenicu kako je transparentna raspodjela sredstava preduvjet daljnjeg razvoja njihove kvalitete i sadržaja u zajedničkom interesu Koprivničko-križevačke županije.

Koprivničko-križevačka županija poticati će pluralizam medija sukladno platformama na kojima prenose informacije:

* Televizija
* Radio
* Elektroničke publikacije.

**Članak 5.**

Osnovni kriteriji temeljem kojih će se utvrđivati prednost prijavljenog programskog sadržaja su:

|  |  |  |
| --- | --- | --- |
|  | KRITERIJ | BROJ BODOVA |
| 1. | Kvaliteta i kreativnost u osmišljavanju programskog sadržaja i njegova prilagođenost krajnjoj publici, građanima Koprivničko – križevačke županije | 0- 10 |
| 2. | Lokalni karakter programskog sadržaja (najave, praćenje i izvještavanje o događajima na području županije), usmjerenost na teme iz područja nadležnosti Koprivničko – križevačke županije koje su od interesa za građane Koprivničko-križevačke županije i uključenost građana u predložene programske sadržaje | 0 - 10 |
| 3. | Dinamika i kvantiteta objavljivanja programskog sadržaja koji se predlaže unutar ukupnog programa medija (vrijeme emitiranja i trajanje emitiranja kod radijskog i TV programa i/ili pozicija objava za portale: naslovnica, podstranica, posebna rubrika i sl.)  | 0 - 10 |
| 4.  | Potencijal dodatnih mogućnosti korištenja programskog sadržaja i dosega predloženih objava putem društvenih mreža proizašlih iz primarnih medija prijavitelja te broj klikova/posjeta i pratitelja na društvenim mrežama | 0-10 |
| 5. | Pregled objavljenih vijesti od interesa za građane Koprivničko-križevačke županije vezano za rad tijela Koprivničko-križevačke županije u protekla 3 mjeseca (dostaviti pregled po mjesecima – listopad, studeni prosinac 2021.) | 0-10 |
| 6. | Doseg objava pojedinog medija to jest priložiti izvješće *Google Analytics ili Gemius Rating* za elektroničke publikacije za najmanje posljednja tri mjeseca (listopad, studeni i prosinac 2021.), broj pratitelja na društvenim mrežama te analitiku slušanosti/gledanosti radijskog i TV programa prijavitelja | 0 - 10 |
| 7. | Mogućnost praćenja i izvještavanja u više različitih medijskih oblika :-video,-snimka/prilozi, -audio snimka, -pisani tekst, -fotografija, -izvještavanje putem društvenih mreža,-ostalo  | 0 -10 |
|  | Ukupno | 0 - 70 |
|  |  |  |

Sukladno Pravilniku o Fondu za poticanje pluralizma i raznovrsnosti elektroničkih medija (”Narodne novine", broj 150/13. i 2/17.), dodatno će se vrednovati, a s najviše 10 bodova, sadržaji usmjereni na teme:

* ostvarivanje prava građana na javno informiranje vezano uz teme i događaje s područja Koprivničko-križevačke županije (1 bod)
* poticanje gospodarskih aktivnosti na području Koprivničko-križevačke županije (1 bod)
* poticanje poljoprivrednog i ruralnog razvoja te zaštite okoliša na području Koprivničko-križevačke županije (1 bod)
* poticanje razvoja turizma, kulturne raznolikosti, umjetnosti i njegovanje baštine Koprivničko-križevačke županije (1 bod)
* razvoj znanosti, odgoja, obrazovanja i sporta (1 bod)
* poticanje kvalitetnih programa za djecu i mlade s ciljem promicanja njihove dobrobiti ( 1 bod)
* promocija zdravlja i socijalne uključenosti, posebice populacije starijih osoba, hrvatskih branitelja, osoba s invaliditetom i osoba s posebnim potrebama (1 bod)
* nacionalne manjine u Koprivničko-križevačkoj županiji (1 bod)
* promicanje ravnopravnosti spolova (1 bod)
* promocija rada udruga civilnog društva (1bod).

Sveukupni broj ostvarenih bodova čini zbroj bodova ostvarenih ocjenjivanjem po osnovnim kriterijima i bodova ostvarenih dodatnim ocjenjivanjem.

Sukladno ostvarenim bodovima i osiguranim proračunskim sredstvima odabrani programski sadržaji financirat će se prema bodovnoj listi utvrđenoj u obrascu ocjenjivanja.

**Članak 6.**

Povjerenstvo za dodjelu financijskih sredstava medijima utvrđuje prijedlog za dodjelu financijskih sredstava temeljem postignutog broja bodova sukladno utvrđenim kriterijima iz članka 5. ovog Pravilnika.

**V. OBVEZE MEDIJA**

**Članak 7.**

Mediji koji ostvare pravo na financijska sredstva temeljem ovoga Pravilnika dužni su:

* objavljivati programske sadržaje sukladno podnesenoj prijavi tj. utvrđene ugovornom obvezom
* pratiti rad Županijske skupštine, Župana i upravnih tijela Koprivničko-križevačke županije uz objavu svih informacija koje su od javnog interesa za građane Koprivničko-križevačke županije i lokalne zajednice
* osobno sudjelovati na konferencijama za novinare i terenskim obilascima
* objavljivati sadržaje sukladno ciljevima, navedenim u članku 2. ovog Pravilnika.

**VI. ODLUČIVANJE O IZNOSIMA DODIJELJENIH SREDSTAVA**

**Članak 8.**

Odluku o iznosu pojedinačnih financijskih sredstava iz ovoga Pravilnika donijeti će Župan, a na prijedlog Povjerenstva za dodjelu financijskih sredstava medijima (u daljnjem tekstu: Povjerenstvo) koje osniva i imenuje župan Koprivničko-križevačke županije.

Povjerenstvo se sastoji od pet (5) članova, koji mogu biti imenovani iz redova službenika upravnih tijela Županije i dužnosnika Koprivničko-križevačke županije.

Na temelju odluke o iznosu pojedinačnih financijskih sredstava župan Koprivničko-križevačke županije zaključuje ugovor o dodjeli sredstava s podnositeljima prijave kojima su dodijeljena sredstva (korisnicima sredstava).

**VII. RAD POVJERENSTVA ZA DODJELU SREDSTAVA MEDIJIMA**

**Članak 9.**

Zadatak Povjerenstva je razmotriti sve pristigle prijave i programske sadržaje na javni poziv za financiranje programskih sadržaja elektroničkih medija, izvršiti postupak provjere ispunjavanja formalnih uvjeta poziva i postupak ocjenjivanja pristiglih prijava programskih sadržaja te Županu podnijeti prijedlog temeljem kojeg će Župan donijeti Zaključak o dodjeli sredstava za financiranje programskih sadržaja elektroničkih medija.

**Članak 10.**

Članovi Povjerenstva imaju obvezu obavljati sljedeće poslove:

* upoznati se s tekstom javnog poziva i potpisati izjavu o nepristranosti i povjerljivosti (nakon uvida u popis nakladnika koji su uspješno prošli fazu provjere ispunjavanja formalnih uvjeta javnog poziva)
* razmotriti i prema postavljenim kriterijima u propisanom obrascu ocjenjivanja ocijeniti programe nakladnika prijavljene u sklopu javnog poziva koje su ispunili propisane administrativne uvjete javnog poziva
* procijeniti prijave objektivno, nepristrano i bez subjektivnih utjecaja na temelju podataka iz same prijave na javni poziv
* preporučiti traženje dodatne dokumentacije, ako ocijeni da je potrebna radi donošenja prijedloga konačne odluke.

**Članak 11.**

Konačnu odluku o odobrenim financijskim sredstvima donosi župan Koprivničko-križevačke županije (u daljnjem tekstu: Župan).

**Članak 12.**

Povjerenstvo ima predsjednika i četiri člana koje imenuje Župan, na prijedlog nadležnog upravnog tijela.

Predsjednik Povjerenstva koordinira radom Povjerenstva i priprema konačnu ocjenu prijavljenog programskog sadržaja zbrajanjem ukupne ocjene pojedinačnih obrazaca za procjenu kvalitete, usuglašava stajališta Povjerenstva te priprema zapisnik sa sjednice Povjerenstva.

**Članak 13.**

Svaki član Povjerenstva ima obvezu, prije početka obavljanja poslova, potpisati izjavu o nepristranosti i povjerljivosti.

Potpisom izjave iz stavka 1. ovog članka, članovi Povjerenstva potvrđuju kako će tijekom obavljanja svojih zadataka postupati povjerljivo, nepristrano i u skladu s načelom izbjegavanja sukoba interesa. U skladu s tim, potpisom Izjave obvezuju se čuvati povjerljivost svih podataka kojima raspolažu, postupati isključivo na temelju pravila struke i objektivnih pokazatelja u skladu s važećim propisima, djelovati potpuno neovisno, nepristrano i jednako prema svim programskim prijedlozima u postupku odabira, bez ikakvih vanjskih utjecaja.

Član Povjerenstva dužan je odmah izvijestiti ostale članove Povjerenstva tijekom spoznaje da se nalazi u mogućem sukobu interesa.

O rješavanju sukoba interesa odlučuje se za svaki slučaj posebno.

U situaciji kada se utvrdi sukob interesa, Župan će članu Povjerenstva koji je u sukobu interesa imenovati zamjenu, na prijedlog nadležnog upravnog tijela.

**Članak 14.**

Predsjednik i članovi Povjerenstva mogu podnijeti ostavku na članstvo u Povjerenstvu te su o ostavci dužni odmah obavijestiti telefonom i/ili elektroničkim putem predsjednika Povjerenstva, odnosno Župana i nadležno upravno tijelo.

**Članak 15.**

Za vrijeme rada u Povjerenstvu, predsjednik i članovi Povjerenstva ne smiju za vrijeme, ni nakon procesa razmatranja prijava, informirati javnost i/ili podnositelja prijava o sadržaju rasprava i ocjenama danim za pojedine prijavljene programske sadržaje, niti iznositi u javnost podatke internog karaktera.

 **Članak 16.**

Administrativnu i stručnu pomoć u radu Povjerenstva i sve stručno-tehničke poslove vezane uz natječaj obavljat će nadležno upravno tijelo.

**VII. PODNOŠENJE PRIGOVORA**

**Članak 17.**

Podnositelj prijave koji je sudjelovao u javnom pozivu za dodjelu sredstava može podnijeti prigovor na odluku o iznosu pojedinačnih financijskih sredstava iz ovoga Pravilnika.

Rok za podnošenje prigovora je 8 (osam) dana od objave Zaključka o dodjeli financijskih sredstava na mrežnim stranicama Koprivničko-križevačke županije.

O prigovoru odlučuje Povjerenstvo.

**VIII. RAZDOBLJE FINANCIRANJA I NAČIN ISPLATE SREDSTAVA**

**Članak 18.**

Financijska sredstva koja Županija dodjeljuje putem javnih poziva odnosi se, u pravilu, na financiranje programskih sadržaja elektroničkih medija koje će se provoditi u kalendarskoj godini za koju se javni poziv raspisuje, što će se definirati samim javni pozivom.

Isplate sredstava obavljat će se nakon zaključenja ugovora o dodjeli sredstava s korisnicima, u mjesečnim obrocima, što će se utvrditi samim ugovorom o dodjeli sredstava.

**IX. OBVEZA IZVJEŠTAVANJA I POVRAT SREDSTAVA**

**Članak 19.**

Korisnik sredstava obvezan je dostaviti Županiji pisano izvješće o ispunjavanju obveza elektroničkih medija propisanih člankom 7. ovog Pravilnika, i to u roku za dostavu izvješća koji će se utvrditi ugovorom o dodjeli sredstava.

Županija će raskinuti ugovor o dodjeli sredstava ako korisnik sredstava ne dostavi Županiji pisano izvješće iz prethodnog stavka u roku utvrđenom ugovorom o dodjeli sredstava odnosno ako se utvrdi da sredstva koristi nenamjenski odnosno suprotno odredbama ovog Pravilnika i ugovora o dodjeli sredstava.

U slučaju raskida ugovora o dodjeli sredstava iz prethodnog stavka, Županija će od korisnika sredstava u pisanim obliku zatražiti povrat cjelokupno isplaćenih sredstava. Korisnik sredstava dužan je u slučaju raskida ugovora o dodjeli sredstava iz prethodnog stavka izvršiti povrat doznačenih sredstava Županiji, uvećanih za pripadajuću zakonsku zateznu kamatu, u roku utvrđenim samim ugovorom o dodjeli sredstava.

**X. ZAVRŠNE ODREDBE**

**Članak 20.**

Ovaj Pravilnik stupa na snagu osmog dana od dana objave u „Službenom glasniku Koprivničko-križevačke županije“.

|  |  |
| --- | --- |
| KLASA: 032-01/22-01/15 |  |
| URBROJ: 2317-01/02-22-1 | ŽUPAN |
| U Koprivnici, 20. siječnja 2022. | Darko Koren, ing. građ., v.r. |